ພິທີເປີດປ້າຍ ແລະ ປ່ຽນຊື່ ບ້ານສາມແຍກ ເປັນ ບ້ານສາລາພູຄູນ ຢ່າງເປັນທາງການ ໄດ້ຈັດຂື້ນໃນວັນທີ 15 ກຸມພາ 2022ນີ້ ທີ່ວັດພູຄູນ ພຸດທະນາຣາມ ໂດຍມີທ່ານ ສົມສະຫວາດ ເລັງສະຫວັດ ອະດີດກຳມະການກົມການເມືອງສູນກາງພັກ ອະດີດຮອງນາຍົກລັດຖະມົນຕີ, ມີການນຳຂອງແຂວງ, ການນຳຂອງເມືອງຕະຫຼອດຮອດຂະແໜງການຂອງເມືອງເຂົ້າຮ່ວມ.
ການປ່ຽນຊື່ ຈາກ ບ້ານສາມແຍກ ( ຊື່ເກົ່າ ) ມາເປັນ ບ້ານສາລາພູຄູນ ( ຊື່ໃໝ່ ) ເທດສະບານຕົວເມືອງພູຄູນ ແຂວງຫຼວງພະບາງ ຄໍາວ່າ “ ສາລາພູຄູນ ” ມີປະຫວັດຄວາມເປັນມາທາງດ້ານປະຫວັດສາດໃນສະໄໝຕໍ່ສູ້ປົດປອຍປະເທດຊາດ ສາມແຍກສາລາພູຄູນ ແມ່ນຈຸດຍຸດທະສາດສຳຄັນທາງດ້ານການທະຫານຂອງກຳລັງແນວລາວຮັກຊາດ ບັ້ນຮົບບຸກຕີປົດປອຍສາລາພູຄູນ ເກີດຂື້ນໃນຊຸມປີ1972-1973 ເປັນບັ້ນຮົບມ້ວນທ້າຍຂອງສະໜາມຮົບຢູ່ສປປລາວ ທີໄດ້ປະສານສົມທົບກັບບັນດາບັນຮົບໃນທົ່ວປະເທດ ເພື່ອຕີໃຫ້ຈັກກະພັດອາເມລີກາ ແລະ ລູກແຫຼ່ງຕີນມື ຍອມຈຳນົນຢ່າງສິນເຊີງ.
ແຫຼ່ງຂ່າວ: ຂ່າວສານຫລວງພະບາງ Luangprabang News